<classify> WATU zaidi ya 150 waliokuwa abiria katika mabasi matatu wamenusurika kifo baada ya mabasi hayo kugongana na moja kuvamia mgahawa wa Lilian Musa na maduka mawili katika eneo la Rebu, mjini Tarime mkoani Mara.Mabasi hayo ni ya kampuni ya Isamilo kutoka Jijini Mwanza yenye namba za usajili T 982 DKY , T 407 BNH na T 154 DEV aina ya Zhong Tong.Katika ajali hiyo, mabasi hayo yaliyokuwa yakitokea Nyamongo kwenye sherehe za familia katika mgodi wa Acacia North Mara, yaligongana na kisha kuserereka na kuvamia mgahawa huo na maduka mawili ya Mnanka Mtundi na Msela Mniko yaliyoharibiwa na kubomoka.Diwani wa Turwa kupitia Chama Cha Mapinduzi CCM, Chacha Mwita alisema tukio hilo lilitokea saa 5:00 asubuhi ambapo basi lenye namba za usajili T 154 DEV likiwa nyuma ya mabasi mengine yaliyotangulizana kwa karibu, liligonga kwa nyuma basi lenye namba T 982 DKY nalo likaligonga basi lenye namba T 407 BNH .Alisema basi lililokuwa nyuma T 154 DEV lilikosa mwelekeo na kuvuka mtaro, kuvamia nyumba iliyokuwa na mgahawa wa Lilian Musa na maduka ya Msela Mniko na Mnanka Mtundi na kubomoa nyumba hiyo.Alisema baada ya basi hilo kuvamia nyumba hizo lilivunjika vioo na kuharibika huku basi lililogongwa nyuma lenye namba T 982 DKY likiwa likiharibika kwa nyuma.Dereva wa basi lililogongwa kwa nyuma na kuharibika lenye namba za usajili T 982 DKY Elbert Elias alisema mabasi yote matatu yalitoka katika mgodi wa Nyamongo kwenye sherehe za Siku ya Familia kwa wafanyakazi wa mgodi huo wa Acacia North Mara.Tulikuwa tunakwenda Mwanza, mimi nikiwa mbele wenzangu wakiwa nyuma tulipofika hapa Rebu kwenye mteremko ghafla nilisikia tunagongwa kwa nyuma, nilijitahidi kujiokoa na abiria wangu kwa kulipeleka basi pembeni huku nikijaribu kusimama pamoja na basi kuharibika kwa nyuma lakini abiria wote wako salama, amesema.Kamanda wa Polisi Tarime Rorya, Henry Mwaibambe alithibitisha kutokea kwa ajali hiyo na kusisitiza kuwa pamoja na ajali hiyo kuhusisha nyumba hakuna mtu yeyote aliyejeruhiwa.Tunawahoji madereva wa mabasi hawa ili kuelewa chanzo cha ajali hiyo na tunawaasa madereva wa vyombo vya moto kabla ya kuanza safari zao kuendesha, wajaribu kuwa makini ikiwemo kuyakagua magari yao kabla ya safari ili kuepuka ajali zisizo za lazima, amesema.  <topic>: KITAIFA 